ועדת הכלכלה, כנסת 19, פרוטוקול מספר 426, 2015-02-12 10:00

אבישי ברוורמן: רבותיי, בוקר טוב, אנחנו פותחים היום את הדיונים.

אבישי ברוורמן: הדיון הראשון הוא בנושא תקנות תכנון משק החלב (העברת מכסות של יצרנים שיתופיים בענף הבקר) (תיקון) - לבקשת משרד החקלאות - התשע"ה-2015.

אבישי ברוורמן: כשנסיים את הדיון הקצר הזה - אני מניח שתהיה הפסקה קצרה - נעבור ב-10:30 לדיון היותר ארוך ומשמעותי, שגם הוא יסתיים היום, לגבי הפסקת ניתוקי המים למשקי הבית.

אבישי ברוורמן: אני עובר לתקנות תכנון משק החלב במשרד החקלאות.

אבישי ברוורמן: מי הולך להציג את זה במשרד?

אבישי ברוורמן: אורי צוק בר מוכר וידוע לכולנו.

אבישי ברוורמן: הוא סמנכ"ל, איש עשייה.

אבישי ברוורמן: בקשה.

<אורי צוק בר: תודה רבה.

<אורי צוק בר: ב-3 בדצמבר אישרנו את התקנות האלו.

<אורי צוק בר: מיד לאחר התקנות שמנו לב שבסיפא לסעיף 6(3) יש כמה מילים שבקיומן לא מאפשרות את ההקצאות כפי שתוכננו במדיניות שהוחלט עליה.

<אורי צוק בר: הן פשוט יצרו מצב של אנומליה, מצב של משקים שנופלים בין הכיסאות.

<אורי צוק בר: הם קטנים מאותה מכסת ייחוס של 3.6.

<אורי צוק בר: הם גם לא קיבלו בסעיף 6(2).

<אורי צוק בר: הכוונה הייתה שבסעיף 6(3) ניתן רוחבית לכל המשקים את התוספת.

אבישי ברוורמן: אורי, תן לנו הסבר יותר כולל.

אבישי ברוורמן: כיוון שאף אחד מאיתנו לא במערכת הבחירות, גם אני לא, יש לנו זמן עכשיו.

אבישי ברוורמן: תסביר לנו בצורה כללית כדי שגם הציבור יבין מה היה קודם, מה הרציונל ומדוע צריך תיקון.

אבישי ברוורמן: תסביר כדי שכל הנושא יהיה ברור.

<אורי צוק בר: אני אגיד מה זה בכלל.

<אורי צוק בר: אלו תקנות שמסבירות איך מניידים מכסה של משק שיתופי שהחליט לסגור את הרפת ולפרוש מהענף.

<אורי צוק בר: התקנות האלו מבהירות איך לתת את סדר העדיפות לחלוקה של אותה מכסה.

<לאה ורון: יש כזה משק שיתופי בדרום הארץ.

<אורי צוק בר: כן, יש משק שהביע את רצונו לפרוש, לכן גם הייתה הדחיפות לסיים את התקנות.

<אורי צוק בר: ברגע שהוא הודיע שהוא פורש, הסתבר שעוד אין תקנות.

<אורי צוק בר: זה עיכב אותו בתהליך הפרישה.

<אורי צוק בר: הרעיון שהצגנו בתקנות הוא קודם כל לתת עדיפות למשקים שבאותו אזור על מנת לחזק את האזור מבחינה של תשומות, מבחינה של המנגנונים שמסביב – מחלבות, מרכזי מזון וכו'.

<אורי צוק בר: לתת עדיפות ראשונה לאזור.

<אורי צוק בר: השלב הבא, וזה היה בעקבות החלטת ממשלה של חיזוק עוטף עזה, זה שאמרנו שניתן עדיפות ליישובי עוטף עזה.

<אורי צוק בר: את יישובי עוטף עזה חילקנו לשניים.

<אורי צוק בר: בשלב א' אמרנו שאת אלה שעדיין לא הגיעו למכסת הייחוס של 3.6 נעלה ל-3.6, כאשר אחרי שהעלינו את מי שלא הגיע ל-3.6 למקום הזה של יישור קו עם 3.6, אמרנו שניקח את מה שנותר ונחלק רוחבית עד למקסימום של 100 אלף ליטר - אם פחות אז פחות - לכל יישובי עוטף עזה שנמצאים בטווח של 0 עד 7 קילומטר.

<אורי צוק בר: אחרי זה גם כתוב בתקנות, כיוון שזה גם יכול להיות לעתיד, שאם אחרי זה עוד יישאר, זה ילך קודם לאזור עדיפות לאומית, אחרי זה לכלל הארץ.

<אורי צוק בר: זה הלו"ז של העדיפויות.

אבישי ברוורמן: איפה נפלה הטעות?

<לאה ורון: את זה אישרה הוועדה.

<אורי צוק בר: את זה אישרה הוועדה.

<אורי צוק בר: את הטעות גילינו בסוף הדיון, אבל כבר אי אפשר היה לתקן אותה, לכן אנחנו פה היום.

<אורי צוק בר: בסעיף של ההשלמה ל-3.6 יש שני תנאים.

<אורי צוק בר: אחד, מי שפחות מ-3.6 מקבל השלמה של ה-3.6, כאשר לכל מי שהוא משק חדש שרק הוקם בשנים האחרונות, לו לא נותנים השלמה ל-3.6 כי הוא רק עכשיו הוקם וקיבל את המכסה.

<אורי צוק בר: מצד שני, אנחנו כן רוצים לתת לו את התוספת הרוחבית כמו לכולם.

<אורי צוק בר: מה שקרה זה שהיו משקים שהם פחות מ-3.6 שלא קיבלו בגלל שהם חדשים.

<אורי צוק בר: הסעיף כמו שנוסח מנע מאיתנו לתת להם את החלק של הרוחבי, לכן הורדנו את הסייג שזה מתחת ל-3.6 ומעל ל-3.6.

<אורי צוק בר: פשוט הורדנו את הסיפא.

<אורי צוק בר: זה מאפשר לתת להם את הרוחבי כמו לכל עוטף עזה.

<אורי צוק בר: תקנות תכנון משק החלב (העברת מכסות של יצרנים שיתופיים בענף הבקר) (תיקון), התשע"ה-2015 בתוקף סמכותי לפי סעיפים 12 ו-38 לחוק תכנון משק החלב, התשע"א-2011, בהתייעצות עם מועצת החלב, ואישור ועדת הכלכלה של הכנסת, אני מתקין תקנות אלה: תיקון 1 .

<אורי צוק בר: בתקנה 6(א)(3) לתקנות תכנון משק החלב (העברת מכסות של יצרנים שיתופיים תקנה 6 בענף הבקר), התשע"ה-2014, הקטע המתחיל ב-"שמכסתו אינה נמוכה" ומסתיים ב-"לפי פסקה (2)" – יימחק.

<איתי עצמון: מה שכתוב כרגע בפסקה (3) מתייחס גם ליצרן שקיבל מכסה בהליך לפי פסקה (2).

<איתי עצמון: אתם דיברתם על ישוב מיישובי עוטף עזה, כאשר יש שתי קבוצות של אותם ישובים.

<איתי עצמון: האם ישוב כאמור בפסקה (3) יכול לקבל גם מנת מכסה לפי פסקה (2), כלומר, אם יש לו ניסיון בייצור חלב, אם מכסתו נמוכה מהיקף מכסת הייחוס במשק השיתופי?

<אורי צוק בר: כן.

<אורי צוק בר: כמו שאמרתי, בסעיף (2) זה השלמה ל-3.6.

<איתי עצמון: 3.6 זה היקף מכסת הייחוס?

<אורי צוק בר: כן, זה היקף מכסת הייחוס.

<אורי צוק בר: יכול להיות מצב שלמישהו חסר מעט מאוד בשביל להגיע ל-3.6, אפילו 10 ליטר.

<אורי צוק בר: הכוונה פה שאם יש אחד כזה שבהשלמה הזאת ל-3.6 בסעיף 6(2) קיבל משהו מאוד קטן, לא למנוע ממנו להיות כמו כולם ברוחבי, להשלים לו ב-6(3) לאותה כמות כמו לכל אותם היצרנים.

<אורי צוק בר: יש מצב שאפשר לקבל גם לפי 6(2) וגם לפי 6(3).

<אורי צוק בר: יש את ההסברים לזה בסעיף 7.

<אורי צוק בר: יש שם את כל המגבלות.

<אורי צוק בר: מוסבר שם מצב שהוא קיבל לפי זה ולפי זה.

<אורי צוק בר: בסעיף 7 מתוארות כל המגבלות.

<איתי עצמון: לפי ההסבר שכרגע נתת, הסיפא של פסקה (3) "לרבות יצרן כאמור שקיבל מנת מכסה באותו הליך העברת מכסות לפי פסקה (2)", גם את התיבה הזאת אתם מבקשים למחוק.

<אורי צוק בר: היא מיותרת.

<אורי צוק בר: המחיקה שלנו לא באה לשנות את זה שקודם היה לרבות ועכשיו לא לרבות.

<אורי צוק בר: המחיקה היא פשוט להחזיר לקדמותו את המצב שלא היה צריך לכתוב מראש את המשפט הזה כי ממילא כולם יכולים לקבל, רק כפופים למגבלות של סעיף 7.

<איתי עצמון: סעיף 7 הוא זה שקובע את ההסדר הנורמטיבי של היחס בין הפסקאות השונות של תקנה 6(א).

<אורי צוק בר: נכון.

אבישי ברוורמן: אם ככה, רבותיי, אני מאשר.

אבישי ברוורמן: סיימנו את הקטע הזה.

אבישי ברוורמן: תמסור את איחוליי לשר שמיר, שאני מעריך ומכבד.

אבישי ברוורמן: גם את אביו המנוח חיבבתי ואהבתי.

<אורי צוק בר: תודה רבה לך שקיבלת אותנו היום.

אבישי ברוורמן: תודה.